**Tájékoztató Közösségi Forgalmi Jegyzékben Üzemeltetői**

**számla megnyitásáról**

A 2003/87/EK európai parlamenti és tanácsi irányelv és a 280/2004/EK európai parlamenti és tanácsi határozat szerinti, az uniós kibocsátáskereskedelmi rendszer 2013. január 1-jén kezdődő kereskedési időszakát és azt követő kereskedési időszakait szolgáló uniós kibocsátásiegység-forgalmi jegyzék létrehozásáról, valamint a 2216/2004/EK és a 920/2010/EU bizottsági rendelet módosításáról szóló 1193/2011/EU Bizottsági rendelet (a továbbiakban: Bizottsági Rendelet) 14. cikkének (1) bekezdése szerint:

*„Az üvegházhatást okozó gázok kibocsátására vonatkozó engedély hatálybalépését követően húsz munkanapon belül az érintett illetékes hatóság vagy az üzemeltető átadja az érintett nemzeti tisztviselőnek az V. mellékletben előírt információkat, és felkéri a nemzeti tisztviselőt az üzemeltetői számlának az uniós kibocsátásiegység-forgalmi jegyzékben történő megnyitására.”*

A Bizottsági Rendelet 21. cikkének (1) és (2) bekezdése alapján a hitelesítői számla kivételével minden számlához **legalább két számlameghatalmazottnak** kell tartoznia, továbbá tranzakció indításához szükséges **még egy további meghatalmazott** – tehát összesen három – személy is.

**Számlanyitási kérelem első lépéseként** szükséges a számlához bejegyzendő meghatalmazott képviselők és a további meghatalmazott képviselők regisztrációja az Európai Bizottság Felhasználó-azonosítási Rendszerében (ECAS). [A felhasználók regisztrációjához segítséget nyújt <http://nkvh.kormany.hu/download/f/a3/b1000/Forgalmi-Jegyz%C3%A9k-Felhaszn%C3%A1l%C3%B3i-K%C3%A9zik%C3%B6nyv.pdf> címen elérhető fájl.

A bejegyzendő felhasználók részére a rendszer a regisztrációs folyamat végén egy egyedi, személyre szabott **URID azonosítót** generál. Ezt az azonosítót célszerű feljegyezni, mert a későbbiekben még szükség lesz rá.

Következő lépésként térjen vissza a Közösségi Forgalmi Jegyzék honlapjára, [https://ets-registry.webgate.ec.europa.eu/euregistry/HU/index.xhtml] majd a bal oldali menüsávban található **„Számlanyitás kérése”** opcióra kattintva elkezdheti az elektronikus számlanyitási kérelem kitöltését. Kitöltés során a meghatalmazott képviselők adatait is – az URID azonosítóval együtt – szükséges megadni. A folyamat végén a rendszer a kitöltés során megadott e-mail címekre *.pdf* kiterjesztésben elküldi **az adatlapot**, amit nyomtatás után szükséges **a megjelölt helyeken aláírni és csatolmányokkal együtt megküldeni a Nemzeti Klímavédelmi Hatóság részére.**

Üzemeltetői számlanyitás igénylésekor a Bizottsági Rendelet **V. mellékletében** meghatározott információkat szükséges a Forgalmi Jegyzék Kezelőhöz benyújtani. Felhívom figyelmét, hogy a kérelemben megnevezett létesítmény nevének meg kell egyeznie az üvegházhatást okozó gázok kibocsátására vonatkozó engedélyben feltüntetett névvel.

A fenti dokumentumokon kívül a Bizottsági Rendelet **VII. melléklete** alapján **a meghatalmazott képviselőkre vonatkozóan** a Forgalmi Jegyzék Kezelőnek szolgáltatandó adatok:

**Nemzeti klímavédelmi hatóság**

* felhasználói regisztrációs kérelem adatlap (<http://nkvh.kormany.hu/emisszio-kereskedelemmel-kapcsolatos-anyagok>)
* számlatulajdonos aláírt nyilatkozata arról, hogy az adott személyt, meghatalmazott képviselőként, vagy további meghatalmazott képviselőként megnevezi;
* okirati bizonyíték az adott személy személyazonosságának ellenőrzéséhez;
* okirati bizonyíték az adott személy lakcímének ellenőrzéséhez;
* hatósági erkölcsi bizonyítvány;
* számlatulajdonos képviseletére jogosult személy(ek) közjegyző előtt hitelesített aláírási címpéldánya.

Az okirati bizonyítékként másolatban szolgáltatott okiratok valódiságát közjegyzőnek igazolnia kell.

A dokumentumokat az **Nemzeti Klímavédelmi Hatóság** címére kell megküldeni postai küldeményként.

**Cím: 1011 Budapest, Iskola utca 13.**

**Levelezési cím: 1440 Budapest Pf. 1.**

**E-mail: euetshatosag@nfm.gov.hu**

**Telefon: 06-1/795-8203**